CELEX: 32020D0952
Language: hu
Date: 2020-06-26 00:00:00
Title: A Tanács (EU) 2020/952 határozata (2020. június 26.) az egyrészről az Európai Unió és tagállamai, másrészről Izrael Állam kormánya közötti euromediterrán légiközlekedési megállapodásnak az Unió nevében történő megkötéséről

3.7.2020   
               
               
                  HU
               
               
                  Az Európai Unió Hivatalos Lapja
               
               
                  L 212/10
               
            
         A TANÁCS (EU) 2020/952 HATÁROZATA
         (2020. június 26.)
         az egyrészről az Európai Unió és tagállamai, másrészről Izrael Állam kormánya közötti euromediterrán légiközlekedési megállapodásnak az Unió nevében történő megkötéséről
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 100. cikke (2) bekezdésére, összefüggésben annak 218. cikke (6) bekezdése második albekezdése a) pontjának v. alpontjával és 218. cikke (7) bekezdésével,
         tekintettel az Európai Bizottság javaslatára,
         tekintettel az Európai Parlament egyetértésére (1),
         mivel:
         
                     (1)
                  
                  
                     Az egyrészről az Európai Unió és tagállamai, másrészről Izrael Állam kormánya közötti euromediterrán légiközlekedési megállapodást (2) (a továbbiakban: a megállapodás) – figyelemmel annak megkötésére – a Tanács és a tagállamok kormányainak a Tanács keretében ülésező képviselői által elfogadott 2013/398/EU határozatnak (3) megfelelően 2013. június 10-én írták alá.
                  
               
                     (2)
                  
                  
                     A Horvát Köztársaság kivételével valamennyi tagállam megerősítette a megállapodást; a Horvát Köztársaság a 2012. évi csatlakozási okmánynak megfelelően csatlakozik a megállapodáshoz. Az egyrészről az Európai Unió és tagállamai, másrészről Izrael Állam Kormánya közötti euromediterrán légiközlekedési megállapodásnak a Horvát Köztársaság Európai Unióhoz történő csatlakozása figyelembevétele céljából történő módosításáról szóló jegyzőkönyvet az (EU) 2015/372 tanácsi határozattal (4) összhangban 2015. február 19-én írták alá (5).
                  
               
                     (3)
                  
                  
                     A megállapodást az Unió nevében jóvá kell hagyni.
                  
               
                     (4)
                  
                  
                     A megállapodást az Unió azon álláspontjával összhangban kell alkalmazni, amelynek értelmében azon területek, amelyek 1967 júniusa után kerültek izraeli fennhatóság alá, nem képezik Izrael Állam területének részét.
                  
               
                     (5)
                  
                  
                     A 2013/398/EU határozat 4. és 5. cikke a megállapodásban foglalt különféle ügyek tekintetében a döntéshozatallal és a képviselettel kapcsolatos rendelkezéseket tartalmaz. A Bíróság C-28/12 sz. Bizottság kontra Tanács ügyben hozott 2015. április 28-i ítéletére (6) tekintettel az említett rendelkezések alkalmazását meg kell szüntetni. Tekintettel a Szerződésekre, nincs szükség új rendelkezésekre az említett ügyeket illetően, és nincs tovább szükség a Bizottság tájékoztatására vonatkozó, a 2013/398/EU határozat 6. cikkében foglalt rendelkezésekre sem. Következésképpen a 2013/398/EU határozat 4. cikke (2)–(5) bekezdésének, valamint 5. és 6. cikkének alkalmazását e határozat hatálybalépésének időpontjában meg kell szüntetni,
                  
               ELFOGADTA EZT A HATÁROZATOT:
         
            1. cikk
            Az egyrészről az Európai Unió és tagállamai, másrészről Izrael Állam kormánya közötti euromediterrán légi közlekedési megállapodást a Tanács az Unió nevében jóváhagyja (7).
         
         
            2. cikk
            A megállapodás 30. cikkének (2) bekezdésében előírt értesítést az Unió nevében a Tanács elnöke teszi meg.
         
         
            3. cikk
            A megállapodás 27. cikke (6) bekezdésének a) pontja szerinti vegyes bizottság által az uniós jogszabályoknak a megállapodás IV. mellékletébe történő felvételéről elfogadandó, szükség esetén technikai módosításokat előíró határozatok tekintetében az Unió által képviselt álláspontot a Bizottság fejezi ki, az álláspontnak a Tanács vagy a Tanács döntésétől függően a Tanács előkészítő szervei számára konzultációra történő benyújtását követően.
         
         
            4. cikk
            A 2013/398/EU határozat 4. cikke (2)–(5) bekezdésének, valamint 5. és 6. cikkének alkalmazása e határozat hatálybalépésének időpontjában megszűnik.
         
         
            5. cikk
            Ez a határozat az elfogadásának napján lép hatályba.
         
         
            Kelt Brüsszelben, 2020. június 26-án.
            
               
                  a Tanács részéről
               
               
                  az elnök
               
               A. METELKO-ZGOMBIĆ
            
         
         
            (1)  2020. június 17-i egyetértés (a Hivatalos Lapban még nem tették közzé).
         
            (2)  HL L 208., 2013.8.2., 3. o.
         
         
            (3)  A Tanács és a tagállamok kormányai Tanács keretében ülésező képviselőinek 2013/398/EU határozata (2012. december 20.) az egyrészről az Európai Unió és tagállamai, másrészről Izrael Állam Kormánya közötti euromediterrán légiközlekedési megállapodásnak az Európai Unió nevében történő aláírásáról és ideiglenes alkalmazásáról (HL L 208., 2013.8.2., 1. o.).
         
            (4)  HL L 64., 2015.3.7., 3. o.
         
         
            (5)  A Tanács (EU) 2015/372 határozata (2014. október 8.) az egyrészről az Európai Unió és tagállamai, másrészről Izrael Állam Kormánya közötti euromediterrán légiközlekedési megállapodásnak a Horvát Köztársaság Európai Unióhoz történő csatlakozása figyelembevétele céljából történő módosításáról szóló jegyzőkönyvnek az Unió és tagállamai nevében történő aláírásáról és ideiglenes alkalmazásáról (HL L 64., 2015.3.7., 1. o.).
         
            (6)  A Bíróság 2015. április 28-i Bizottság kontra Tanács ítélete, C-28/12, ECLI:EU:C:2015:282.
         
            (7)  A megállapodás szövegét a HL 2013.8.2-i L 208. számának 3. oldalán hirdették ki az aláírásáról szóló határozattal együtt.